لحكم أولّا لاربيط (بالنݣليزية: Referee) فالرياضة ديال كورة هو اللي كايتحكّم وكايفرض لقواعد د اللعبة فلماطش. لحكم هو اللي عندو لكلمة اللخرة فأي قرار متعلّق بلماطش، وهو اللي عندو لحق يبدا ويوقّف لماطش ويعاقب لكوايرية ولمدرّيبين. فلمنافسات لكبار (بوطولات وكيسان) لحكم كايكونو معاه جوج حكام معاونين اللي كاينصحوه فقرارات متعلقين بإلا خرجات لكورة من خطوط التوش ولݣول وأي غلط فلقواعد د اللعبة تدار وماشافوش. لقرار اللخر كايكون ديال لحكم، واللي عندو لحق يفوت عليه النصيحة ديال لحكم لمعاون. فلميطشان لكبار كايكون حتى لحكم الرابع اللي كايعس على لمناطق التقنية ديال لفراقي وكايعاون لحكم فلمهام دلإدارة، أولّا فلميطشان ولبوطولات اللي عاليين بزاف كايكونو حكام زايدين و/أولّا حكّام معاونين بلڤيديو. لحكم ولحكّام لخرين كاترخص ليهوم وكاتدرّبهوم لجاميعة لوطنية ديالهوم. السلطة اللي عند لحكم ولواجبات اللي خاصّو يدير كاينين فلقانون 5 ديال لقواعد د اللعبة. يوقّف، يحبس أولّا يكمّل لماطش إلا كان أي خرق فلقواعد د اللعبة؛ يوقّف لماطش إلا بان ليه باللي شي كوايري واكل الدق مزيان وخاصّو يخرج من التيران. لكوايري ماعندو لحق يرجع للتيران حتى تعاود لبدية داللعب؛ يخلّي لكورة تّلعب حتى تخرج باللي لكوايري اللي طايح ماكلاش شي دقّة نيت؛ يخلي اللعب يكمل إلا بانت ليه فيها لمزيان للفرقة اللي طرا عليها غلط من لفرقة لوخرة، ويعطي عقوبة على لغلط إلا هاد "لأولوية فلقصارة" ماقضاتش لغرض؛ يّاخد قرارات دالتربية اللي فيها صفرة أولّا حمرة.